Yhdysvaltain presidentti Donald Trump puhui kannattajilleen lauantaina ja antoi ymmärtää, että Ruotsissa olisi eilen illalla tapahtunut terrori-isku.

Trump kampanjoi Melbournessa Floridan osavaltiossa lauantaina. Hän puhui kannattajilleen Yhdysvaltain turvallisuudesta ja muslimeja koskevasta maahantulokiellosta.

- Tämä on ratkaiseva asia. Meidän on pidettävä maamme turvallisena. Katsokaa mitä tapahtuu! Meidän on pidettävä maamme turvallisena, Trump puhkui.

Tämän jälkeen Trump antoi ymmärtää, että Ruotsissa olisi perjantai-iltana tapahtunut terrori-isku. Tällaista iskua ei kuitenkaan ole tapahtunut.

- Katsokaa mitä tapahtuu Saksassa. Katsokaa mitä tapahtui eilen illalla Ruotsissa. Ruotsissa? Kuka uskoisi tätä, Trump sanoi.

- He ovat ottaneet sisään paljon ihmisiä. Heillä on ongelmia, joita he eivät uskoneet mahdollisiksi. Katsokaa mitä tapahtuu Brysselissä, katsokaa mitä tapahtuu ympäri maailman, katsokaa Nizzaa, Pariisia.

Trump ei suoraan sanonut, että Ruotsissa olisi sattunut terrori-isku, mutta konteksti viittaa vahvasti tähän.

Tämä ei ole ensimmäinen kerta, kun Trump tai hänen hallintoonsa ja lähipiiriinsä kuuluvat henkilöt viittaavat terrori-iskuihin, joita ei ole tapahtunut.

Trumpin neuvonantaja Kellyanne Conway puhui hiljattain useaan otteeseen Kentuckyn osavaltion Bowling Greenissä sattuneesta verilöylystä. Siellä ei ole tehty terrori-iskua.

Valkoisen talon lehdistöpäällikkö Sean Spicer viittasi niin ikään äskettäin Atlantassa suoritettuun terrori-iskuun. Kun häntä kritisoitiin asiasta, hän sanoi tarkoittaneensa Orlandon terrori-iskua.

Kaikilla näillä keksityillä terrori-iskuilla Trumpin lähipiiriin kuuluneet ovat yrittäneet puolustaa Trumpin määräämän maahantulokiellon tarpeellisuutta.